देखा जाये तो भारत में सड़कों, मैदानों, पार्कों और भीड़ भरे चौराहों पर खेले जाने वाले मौजूदा दौर के जिन राजनीतिक नाटकों को 'नुक्कड़ नाटक' कहा जाता है, उनकी वास्तविक शुरुआत 1978 में जन नाट्य मंच की स्थापना के साथ ही हुई है और इस नाटक का स्वरूप निर्मित करने, उसे राजनीतिक प्रतिरोध के कलात्मक माध्यम के तौर पर स्वीकृति और $कामयाबी दिलाने में सफदर हाशमी की केंद्रीय भूमिका असंदिग्ध है। देश भर में फैले नुक्कड़ नाट्यकर्मियों का सफदर के प्रति सम्मान का ही एक उदाहरण है कि उनके जन्म-दिवस यानि 12 अप्रैल को प्रत्येक वर्ष राष्ट्रीय नुक्कड़ नाटक दिवस के तौर पर मनाया जाता है और इस अवसर पर देश भर में नुक्कड़ नाटकों के समारोह आयोजित किये जाते हैं। यह बात अलग है कि भूमंडलीकरण और बाज़ारवाद के विश्व-विजय अभियान के पिछले डेढ़ दशक के इस सबसे आक्रामक दौर में, जब जनता की ज़िन्दगी लगातार असंभव बनती चली गयी है और व्यवस्था का सबसे क्रूरतम रूप सामने आया है, तब प्रतिरोध की संस्कृति और उसका रंगमंच एक गंभीर किस्म के अवसरवाद और असमंजस का शिकार है और उसने व्यवस्था के समक्ष त्राण और संरक्षण की गुहार लगानी शुरू कर दी है। इससे बढ़ कर विडंबना और क्या हो सकती है कि सफदर की हत्या के केवल उनतीस वर्षों बाद ही जन नाट्य मंच ने अपनी पक्षधरता और राजनीति से लगभग किनारा कर लिया है और पिछले कुछ वर्षों से वह मज़दूर बस्तियों और कारखानों की धूल फांकने के बजाय राष्ट्रीय नाट्य विद्यालय जैसे ब्राह्मणवादी संस्कृति के पोषक संस्थान की चाकरी में जुटा है। जन नाट्य मंच के लिये स$फदर की विरासत बोझ बन गयी क्योंकि उसे राष्ट्रीय नाट्य विद्यालय का दिव्य, भव्य और वातानुकूलित माहौल अधिक भाने लगा। इसीलिये सफदर की स्मृति में 22वां राष्ट्रीय नुक्कड़ नाटक दिवस मनाने के लिये उसने राष्ट्रीय नाट्य विद्यालय को सबसे उपयुक्त जगह माना, जहां न केवल वह अपनी पक्षधरता का प्रायश्चित कर सके बल्कि व्यवस्था से वह स्वीकृति और खोया विश्वास भी हासिल कर पाये जिसके अभाव की कसक जन नाट्य मंच के नेतृत्वकर्ताओं को वर्षों से तकलीफ देती रही है।